《答王允中圣推》
宋代·刘跂

长安重行乐，寒食及佳辰。联翩出游宴，闾巷无居人。

动静各有趣，拂我朱丝尘。分将幽独心，守此濩落身。

斯岂众所然，独子何殷勤。叩门随谒入，俯仰色甚真。

从容一笑粲，不觉倾盖新。念昔各从宦，宿亳为近邻。

溢言相引重，嗟我曾未闻。乃知国宝拙，不悟王绥仁。

高谈喜未定，佳句意益珍。几有按剑感，惊怪惠好频。

子方赴吏集，朝暮旅食贫。不忍拜马足，会且扫朱门。

独肯閒见我，惟子欲何云。乃言人生世，取舍理莫均。

譬之平地水，东西南北分。感此重拜嘉，幸子长相亲。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。